হুতি হামলায় ক্ষতিগ্রস্ত জাহাজের ১ বাংলাদেশিসহ ২৩ ক্রু উদ্ধারে ভারতীয় রণতরী
ইরান সমর্থিত ইয়েমেনের হুতি বিদ্রোহীদের এডেন উপসাগরে ক্ষেপণাস্ত্র হামলায় ব্রিটিশ তেলবাহী জাহাজ মার্লিন লুয়ান্ডায় আগুন লেগেছে। জাহাজটিতে ২২ ভারতীয় ও এক বাংলাদেশি ক্রু আছেন।
আগুন নেভাতে ও ক্রুদের উদ্ধারে প্রয়োজনীয় সহযোগিতার জন্য জাহাজের কাছে পৌঁছেছে ভারতীয় নৌ-বাহিনীর একটি রণতরী।
ভারতের নৌ-বাহিনী জানিয়েছে, গাইডেড-মিসাইল ডেস্ট্রয়ার আইএনএস বিশাখাপত্তনম বাণিজ্যিক জাহাজটির আগুন নেভাতে কাজ করছে।
গত ২৬ জানুয়ারি মার্লিন লুয়ান্ডা জাহাজে হামলা হয়। এ ঘটনার পরপরই রণতরীটিকে পাঠানো হয়।
ইসরায়েল-হামাস যুদ্ধ শুরুর পর লোহিত সাগরে চলাচলকারী বাণিজ্যিক জাহাজে হুতিদের হামলার ক্রমবর্ধমান উদ্বেগের মধ্যেই এ ক্ষেপণাস্ত্র হামলা হলো।
ভারতীয় নৌবাহিনী এক্সে (সাবেক টুইটার) এক পোস্টে জানিয়েছে, 'ক্ষতিগ্রস্ত বাণিজ্যিক জাহাজটির অগ্নিনির্বাপণে ক্রুদের সহায়তা করতে আইএনএস বিশাখাপত্তনম থেকে অগ্নিনির্বাপক সরঞ্জামসহ এনবিসিডি (ন্যাশনাল বায়োলজিক্যাল অ্যান্ড কেমিক্যাল ডিফেন্স) টিম মোতায়েন করা হয়েছে। জাহাজে ২২ ভারতীয় এবং ১ জন বাংলাদেশি ক্রু আছেন।'
কীভাবে জাহাজটিতে আগুন লেগেছে, সে বিষয়ে আনুষ্ঠানিক কোনো বক্তব্য পাওয়া গেলেও, হুতিদের ছোঁড়া ক্ষেপণাস্ত্রের আঘাতে আগুন লেগেছে বলে জানা গেছে।
ভারতীয় নৌবাহিনীর এক কর্মকর্তা জানান, মার্লিন লুয়ান্ডা জাহাজের আগুনে কোনো হতাহতের খবর পাওয়া যায়নি।

ইরান সমর্থিত ইয়েমেনের হুতি বিদ্রোহীদের এডেন উপসাগরে ক্ষেপণাস্ত্র হামলায় ব্রিটিশ তেলবাহী জাহাজ মার্লিন লুয়ান্ডায় আগুন লেগেছে। জাহাজটিতে ২২ ভারতীয় ও এক বাংলাদেশি ক্রু আছেন।